กรุงเทพมหานครจัดเจ้าหน้าที่เตรียมเก็บกระทงในแม่น้ำเจ้าพระยา พร้อมเชิญชวนประชาชนใช้กระทงวัสดุจากธรรมชาติ
กรุงเทพมหานครจัดเจ้าหน้าที่เตรียมเก็บกระทงในแม่น้ำเจ้าพระยา พร้อมเชิญชวนประชาชนใช้กระทงวัสดุจากธรรมชาตินางศิลปสวย ระวีแสงสรูย์ ปลัดกรุงเทพมหานคร เปิดเผยถึงการเตรียมความพร้อมการเก็บกระทงในเทศกาลลอยกระทง ปี 2562 ว่า กรุงเทพมหานครโดยสำนักสิ่งแวดล้อม จัดเตรียมเจ้าหน้าที่ประจำจุดคอยเก็บกระทงบนผิวน้ำตั้งแต่บริเวณใต้สะพานพระราม 7 ไปจนถึงบริเวณวัดโยธินประดิษฐ์ เขตบางนา โดยแบ่งพื้นที่ออกเป็น 3 โซน ได้แก่ สะพานพระราม7 ถึงสะพานพุทธ สะพานพุทธถึงสะพานกรุงเทพ, สะพานกรุงเทพถึงสุดเขตบางนา โดยจัดเจ้าหน้าที่ในการจัดเก็บกระทง จำนวน 203 คน พร้อมใช้เรือในการจัดเก็บกระทงและเรือตรวจการณ์ จำนวน 40 ลำ และใช้รถบรรทุกเก็บขนมูลฝอย จำนวน 14 คัน ในการลำเลียงกระทงไปส่งที่สถานีขนถ่ายมูลฝอย โดยจะใช้จุดลำเลียง 2 จุด ได้แก่ บริเวณปากคลองโอ่งอ่าง สะพานพุทธ เขตพระนคร และท่าคลังสินค้า กระทรวงพาณิชย์ เขตราษฎร์บูรณะกรุงเทพมหานครจะเริ่มดำเนินการจัดเก็บกระทงตั้งแต่เวลา 20.00 น. ของวันพรุ่งนี้เป็นต้นไป และจะเร่งจัดเก็บให้แล้วเสร็จในทุกพื้นที่ภายในเวลา 06.00 น. วันที่ 12 พฤศจิกายน 2562 สำหรับกระทงที่จัดเก็บได้จะเข้าสู่กระบวนการแยกประเภท และนับจำนวนเพื่อเก็บสถิติ ก่อนที่กระทงที่ทำจากวัสดุธรรมชาติและกระทงที่ย่อยสลายง่าย จะถูกส่งไปเข้าโรงงานผลิตปุ๋ยอินทรีย์ (หนองแขม) ส่วนกระทงโฟมจะถูกส่งไปฝังกลบเพื่อรอการย่อยสลายต่อไป รวมทั้งเชิญชวนให้ประชาชนหันมาใช้กระทงที่ทำจากวัสดุธรรมชาติ หรือวัสดุที่ย่อยสลายได้ง่าย